UBERA ARANZETA (EH Bildu, 2013-05-24):
Legebiltzarburu andrea, lehendakari jauna, sailburuak, legebiltzarkideok, eguerdi on guztioi.
Beno, maiatzak 9an Basurtoko ospitaleko langileak itxialdia egin zuten modu baketsu eta arduratsu batean ospitale barruko sarreran, inolako oztoporik eta kalterik eragin gabe bertaratzen ziren pertsonei, ez eta ospitalean bertan artatuak zeuden pazienteei. Gainera, itxialdian zeuden bitartean laguntza eskainiz lanean ari ziren profesional guztiei.
Itxiera, gutxi gorabehera goizeko zazpietan hasi zen. Handik ordu erdira ospitaleko arduradun nagusiak jaitsi ziren behera eta horiek adierazi zien bertatik alde egin behar zutela, eguneroko lana behar bezala garatzea oztopatzen ari zirela eta pertsonak kaltetzen zituztela beste argudio batzuen artean.
Eta ez baziren beste toki batera joaten, alegia, ez baldin baziren ezkutatzen, ez baldin baziren beste atzeko gela batetara joaten, Ertzaintza deituko zutela eta irtenarazi egingo ziela bertatik.
Langileak, zerbitzu unitateko arduradun nagusien mehatxuen aurrean, aurrera jarraitzea erabaki zuten. Orduan, hainbat herritar eta profesional arduradun nagusien jarrera ikusita errespetu faltazko eta mehatxu jokabidearen aurrean, aurrera jarraitzea erabaki zuten eta gainera itxialdira gehitu ziren.
Handik denbora tarte batetara, 10:30ak inguruan, ospitaleko arduradun nagusiak berriro jaitsi ziren behera. Berriro ere aurreko jokabide berarekin eta handik denbora batetara Ertzaintza agertu zen bertan ikaragarrizko indar erakustaldia eginez.
Lau furgoi bertaratu ziren, langileak identifikatzen ahalegindu ziren, pertsona bat atxilotzen ere saiatu ziren eta benetan egin zuten presentzia ikaragarria izan zen. Gure ustetan benetan jokabide ulertezina. Badirudi azkenaldi honetan, elkarlan estuari ekin diotela Ertzaintza eta Osakidetzak eta Ertzaintzarekin elkarlana ez denean, ba Udaltzaingoarekin da. Lehenengo Gurutzetan, gero Basurton, eta gure galdera da Darpón jauna, hurrengoa zein ospitaletan izango da?
Osakidetzako langileak ikaragarrizko esfortzua eta lana egiten ari dira osasun sistemaren egitura desegin ez dadin, ikaragarrizko esfortzua egiten ari dira urtetan eraiki den sistema publikoa mantentzeko, zerbitzuaren kalitateari eusteko, pertsonak behar bezala artatzeko.
Askotan oso baldintza zailetan eta beraien hoberena eskainiz eta beraien aldetik ahalik eta gehien jarriaz. Baina horren aurrean langile orori eta pertsona orori zor zaion esker ona eta errespetua erakutsi beharrean, zerbitzu erakundeko arduradun eta Osasun Saileko arduradun nagusien aldetik, guztiz kontrako bidea hartu dutela esan daiteke legegintzaldi honetan.
Urteetan langileriaren borrokaren bidez lortutako eskubideak bertan behera geratuaz eta hor zerrenda bat egin genezake. Esaterako hor dago 35 orduak bertan behera uzten dituen dekretua, bereziki Osakidetzako langileengan eta egituran eragin berezia duena, enpleguaren banaketan eta mantenuan guztiz ukitzen dituena era negatibo batetan eta bereziki behin behineko lanpostuak suntsituz.
Ondorioz, gero eta nabarmenagoa izanik pertsonal gabezia handiagoa dela zerbitzu erakunde desberdinetan, lan zama handiagoa eta zerbitzu kalitate okerragoa. Baina hori esanda, argi utzi nahi dut, eta ez ulertu gaizki, zerbitzu kalitatea ez dela okerragoa profesionalen jarreragatik baizik eta dauden baldintzak gero eta okerragoak direlako. Ordezkapenak ere ez dira gauzatzen, bakanteak ez dira betetzen.
Gogoratu legegintzaldi honen hasieran, Gobernu honek hartu zuen erabakietariko bat: gastuaren kontentzioa langilearen esparruari dagokionean. Behin behineko langile edo eta kategoria baxuagoetako langileei nahiz eta zerrendak eta lan poltsak kudeatzeko akordioa egon, eskaintzak egiterako orduan askotan eta maiz irizpide horiek ez dira errespetatuak izaten.
Eta guzti horri gehitu behar diogu azken urteetan eroste ahalmena % 20,-25 jaitsi dela eta ordainsaria ere 2012an % 7a galdu izana.
Eta luze jarrai genezake baina galdera da: Horren aurrean zer? Ba horren aurrean ikusten duguna da Osasun Sailetik oraindik esfortzu gehiago eskatzen zaie, ardura eskatzen zaie Osakidetzako langileei. Eta hori guztia gutxi balitz, eta gainera gure ustez oso lotsa gutxirekin, esaten zaie beste sektore batzuetan langileak era okerrago batetan daudela, kontsolatzeko.
Beraz, guzti horren aurrean zer egingo dute Osakidetzako langileak interlokuzio bide guztiak itxita eta moztuak daudenean? Ba logikoa den bezala protesta ekimenak abian jarri, itxialdiak, mobilizazioak, sinadura bilketak...
Eta gure buruari galdetzen diogu noiz arte jarraitu behar al duen jokabide horrekin Osasun Sailak eta interpelazioan eskatzen genuen bezala, gaur argitzea nahiko genuke ea Osasun Sailak ohikoa bilakatuko ahal duen indarkeriaren eta mehatxuen erabilera elkarrizketaren ordez dauden arazo eta aldarrikapenei aurre egiteko.
Eskertuko genuke horren inguruko azalpena.
Eskerrik asko.